Fyns Politi har anholdt 22-årig iransk mand ved asylcentret i Nyborg. Manden truede med at sprænge sig selv i luften.

En person er blevet anholdt, efter han tidligere onsdag truede med at sprænge sig selv i luften på taget af asylcentret i Nyborg, oplyser Fyns Politi.

Personen er en 22-årig mand fra Iran, som kommer fra asylcentret i Faaborg.

Politiet modtog anmeldelsen klokken 11.16 onsdag, og manden er kort efter 13.30 anholdt uden dramatik og efter dialog med en af politiets forhandlere.

- Det var angiveligt kærestesorger, der fik manden til at true med at sprænge sig i luften, lyder det fra politiet.

Hunde afsøger område

Centret, som ligger på Skaboeshusevej 110, blev evakueret for beboere i forbindelse med episoden. Samtidig opsatte politiet flere afspærringer og udsendte flyveforbud i området, mens manden befandt sig på taget.

Skaboeshusevej, hvor Center Nyborg ligger, var spærret i begge ender under episoden. Foto: Andreas Bastiansen / Scanpix Denmark

Anholdelsen af gerningsmanden betyder, at politiet har ophævet forbuddet mod at flyve over centret.

Ifølge TV 2s reporter på stedet har politiet ikke fundet sprængstoffer på manden.

- Politiet skal nu afsøge området med hunde for at se, om der er spængstoffer i området, lyder det.

Afhøres af politiet

Den 22-årige mand skal afhøres af politiet, som undersøger de nærmere omstændigheder i sagen.

Asylcentret i Nyborg, Center Nyborg, har plads til 500 beboere, og der bor primært børnefamilier.

Asylansøgerne bor på centret, mens deres asylsag behandles af Udlændingestyrelsen.